এবার গরমের ছুটিতে ওরা কোথাও বেড়াতে যাচ্ছে না। এমনকী, বন্ধুদের সঙ্গে মজা, খেলাধুলোও বন্ধ। ক্লাসের পড়াটুকু সেরে ওরা প্রতিদিন বইয়ের অভিযানে বেরোবে এ শহরের বুকে। নিজের জন্য নয়। দুঃস্থ শিশুদের হাতে বিনামূল্যে বই তুলে দিতে পরিকল্পনা নিয়েছে ওরা। 
এজন্য বাড়ি বাড়ি গিয়ে এবং সোশ্যাল মিডিয়ায় বই চেয়ে ইতিমধ্যেই প্রচার শুরু করেছে তারা। বই সংগ্রহের লক্ষ্যমাত্রা পূরণ হলে দক্ষিণ কলকাতায় ‘বই ব্যাঙ্ক’ তৈরির কথাও ভাবছে ওই পড়ুয়ারা। মানিকতলার বাসিন্দা ডন বসকো স্কুলের ছাত্র রৌনক দত্ত জানাল, সম্প্রতি আসানসোলের এক শিক্ষকের ফেসবুক পোস্ট দেখে ‘বই ব্যাঙ্ক’ তৈরিতে উদ্যোগী হয়েছে তারা। চন্দ্রশেখর কুণ্ডু নামের ওই শিক্ষক তাঁর ছাত্রদের দিয়ে গরমের ছুটিতে দুঃস্থদের জন্য ‘বই ব্যাঙ্ক’ তৈরিতে উদ্যোগী হয়েছেন। রৌনকের কথায়, ‘‘ফেসবুকে পরিচয় হয় চন্দ্রস্যারের সঙ্গে। উনি আমাদের বই সংগ্রহে উৎসাহ দিয়েছেন। আমরা বন্ধুরা বাড়ি বাড়ি গিয়ে এবং উত্তর কলকাতার বিভিন্ন প্রাথমিক স্কুলের সঙ্গে যোগাযোগ করে বই চাইছি। ফেসবুকেও অনেকে আমাদের বই দিতে চেয়ে যোগাযোগ করেছেন।’’ রৌনক জানাল, ছুটির মরসুমে অন্তত ৩৫ হাজার বই সংগ্রহের পরিকল্পনা রয়েছে তাদের। ইতিমধ্যে ১,২০০ বই জোগাড় হয়েছে।
রৌনকের মতোই বই সংগ্রহে নেমেছে শমীক রায় এবং মধুচন্দ্রা বন্দ্যোপাধ্যায়রা। শহরের নামকরা স্কুলের একাদশ শ্রেণির পড়ুয়া মধুচন্দ্রার কথায়, ‘‘মাকে দেখেছি বাড়ির কাজের কাকিমার ছেলের জন্য বই কিনে দিতে। বই সংগ্রহ করে পাড়ায় একটা বুক-ব্যাঙ্ক তৈরি করা গেলে খুব ভাল হয়।’’ রৌনকের মতোই মধুচন্দ্রারও অনুপ্ররণা শিক্ষক চন্দ্রশেখর।
আসানসোলের বেসরকারি স্কুলের শিক্ষক চন্দ্রশেখর বললেন, ‘‘গরমের ছুটিতে অনেক পড়ুয়াই বেড়াতে গিয়ে, টিভি দেখে সময় কাটায়। সেখানে আমার ছাত্রেরা দুঃস্থদের জন্য বই সংগ্রহের কাজ করছে। কলকাতা থেকেও অনেক ছাত্র ফেসবুকে যোগাযোগ করেছে। আসানসোলে ইতিমধ্যেই অনেকের হাতে আমরা বই তুলে দিয়েছি।’’